section_heading: Životopis
paragraph_text: Jan Amos Komenský je češki pedagog, rođen 1592. godine u Nivnicama, u Moravskoj.<br> Njegov rani obiteljski odgoj obilježen je time što je njegov otac Martin Komenský, po zanimanju mlinar, bio dio crkvene sekte Češka braća.<br> U dvanaestoj godini svoga života ostaje bez oba roditelja i dvije sestre, a sa šesnaest godina upisuje latinsku školu, koja ga je odvela na studij teologije u Herborn dvije godine kasnije.<br> Tijekom studija upoznao je njemačkog pedagoga Wolfganga Ratkea, čije su metode odgoja i obrazovanja bile zasnovane na filozofiji Francisa Bacona. Upravo od Ratkea preuzima Baconove ideje i prema njima oblikuje svoju zamisao odgoja i obrazovanja.<br> Nakon završetka studija, Komenský se vratio u Češku, a vodio je škole u Pšerovu i Fulneku te je postao svećenik vjerskog pokreta Češka braća. Zbog agresivne protu-protestantske politike cara Fridriha II. u Češkoj, pobjegao je u Poljsku, gdje je u Lešnu preuzeo upravu latinske škole.<br> Svoje glavno djelo "Velika didaktika" ili "Didactica magna" završio je 1632. godine u kojem je iznio svoju opću teoriju odgoja i obrazovanja, objasnio didaktičke principe i novu organizaciju stupnjeva školovanja. Kao nadopunu za "Veliku didaktiku", napisao je djelo "Informatorijum za materinsku školu" ili "Materinska škola" u kojem iznosi svoje ideje o ranom odgoju i kao takav postaje začetnikom predškolskog odgoja.<br> Komenský 1638. godine dobiva poziv Švedske vlade da dođe reorganizirati škole u Švedskoj prema svojim koncepcijama odgoja i obrazovanja te pripremiti udžbenike i metodiku jezične nastave.<br> Nakon povratka odlazi u Mađarsku, gdje je osnovao pansofijsku školu u Blatnom Potoku. Pansofija je bila svojevrsna enciklopedija cjelokupnog tadašnjeg znanja, koju je Komenský osmislio za napisati. U Engleskoj je boravio kako bi preuredio škole, ali nije uspio dovršiti posao do kraja zbog izbijanja građanskoga rata.<br> Jan Amos Komenský umro je 1670. godine u siromaštvu, ne znajući veličinu i snagu svoga utjecaja i reforme koju je napravio u školstvu i u pogledima na odgoj i obrazovanje svog vremena.<br>